**1.Målgruppe og omfang**

Målgruppe er alt helsepersonell som skal utføre behovskartlegging for pasienter med kreft.

Alle pasienter som får en kreftdiagnose omfattes av pakkeforløp hjem for pasienter med kreft, uavhengig av om de allerede er i et diagnosespesifikt pakkeforløp for kreft eller ikke, og uavhengig av om behandlingsforløpet har kurativ eller palliativ intensjon. Pasienter som får tilbakefall/residiv inkluderes også i pakkeforløpet. Pakkeforløpet omfatter også barn.

Veiledningen er en utdypning med eksempler til hjelp, knyttet til dokumenttype i DIPS: Behovskartlegging Pakkeforløp hjem for pas med kreft SO/PS (edi).

I kommunene vil kartleggingsmalen /veiledningen samsvare med flere punkter i IPLOS.

**2. Fremgangsmåte**

Pakkeforløp hjem for pasienter med kreft har [tre samhandlingspunkter](https://www.helsedirektoratet.no/pakkeforlop/hjem-for-pasienter-med-kreft/samhandlingspunkt-1-behovskartlegging-i-spesialisthelsetjenesten-etter-en-kreftdiagnose#samtale-med-behovskartlegging):

* Behovskartlegging i spesialisthelsetjenesten etter en kreftdiagnose
* Behovskartlegging i kommunen ca. 3–4 måneder etter en kreftdiagnose
* Behovskartlegging i kommunen ca. 12–18 måneder etter en kreftdiagnose

Målsettingen er å sikre forutsigbarhet og trygghet for pasienter med kreft, samt kvalitet i utredning, behandling og oppfølging, både i spesialisthelsetjenesten og i kommunal helse- og omsorgstjeneste.

Videre skal kreftpasienter, deres pårørende og etterlatte oppleve et velorganisert, helhetlig og forutsigbart forløp med et spesielt fokus på psykososial oppfølging.

Kartleggingen bygger på prinsippene for samvalg. Prosessen skal gi helsepersonell kunnskap om hva som er viktig for pasienten og bidra til oppfølging som tar hensyn til pasientens livssituasjon, behov, verdier og preferanser. Kommunikasjonen tilpasses den enkeltes helsekompetanse, slik at pasienten og pårørende settes i stand til å medvirke, i den grad og på den måten pasienten ønsker.

Pasienter med kreft har på lik linje med andre rett til individuell plan og koordinator dersom de har behov for langvarige og koordinerte tjenester. Koordinerende enhet har et overordnet ansvar for arbeidet med individuell plan og for oppnevning, opplæring og veiledning av koordinator, jf. [helse- og omsorgstjenesteloven kapittel 7 (lovdata.no)](https://lovdata.no/dokument/NL/lov/2011-06-24-30/KAPITTEL_7%23).

*Dette notat gjelder:*

Behovskartlegging i spesialisthelsetjenesten samt i kommunene. Emneområdene i tabellen under er gode veiledere for samtalen og skal bidra til at også psykososiale aspekter kartlegges, på ulike tidspunkt etter en kreftdiagnose. Samtalen skal ta hensyn til pasientens situasjon på det aktuelle tidspunktet, herunder pasientens mulighet for å gjennomføre en behovskartlegging.

|  |  |
| --- | --- |
| Emneområde | **Kartlegging og vurdering** |
| Familie og nettverk   * Sivilstatus/familiesituasjon. Hovedpårørende. * Har du noen du kan snakke fortrolig med? * Hva vet familien (voksne og barn) om din sykdom? Har de behov for mer informasjon. Snakker dere om sykdommen og hvordan den påvirker familien din? * Hvordan opplever dine nærmeste situasjonen? * Er det noen som er avhengig av deg i hverdagen (i familien eller i annet sosialt nettverk)? * Har du støttespillere i familien eller i nettverket ditt (praktisk, følelsesmessig og eller sosial støtte)? * Er det andre forhold i din familie eller nettverk som har betydning for deg og din livskvalitet? * Har du eller familien (voksne og/eller barn) behov for støtte eller hjelp, for eksempel til å snakke om situasjonen eller praktisk i hverdagen? | Vurdering og behov for tiltak:   * Vurder familiens helsetilstand og familiedynamikk. * Vurder omfanget av sosial støtte i familie og nettverk; tilgjengelighet, stabilitet og kapasitet. * Vurder informasjonsbehov hos voksne og barn som pårørende * Vurder følelsesmessige og praktiske behov hos pårørende, voksne og barn.   Vurder styrker, utfordringer og behov for tiltak og tilrettelegging. |
| Arbeid, utdanning, skole   * Er du i arbeid, eller under utdanning? * Hvilket ansettelsesforhold har du i dag? Sykemelding eller andre velferdsytelser? * Hva betyr jobben eller skolen for deg – for eksempel når det kommer til identitet, sosialt, livskvalitet? * Hvordan virker sykdommen inn på din arbeids- eller skolesituasjon? Er det noe rundt dette du bekymrer eller uroer deg for? * Har du behov for informasjon, veiledning eller annen støtte? | Vurdering og behov for tiltak:   * Vurder utdannings-/yrkesmessig status. * Vurder muligheter, utfordringer og behov for tilrettelegging og tiltak, herunder arbeidsrettede tiltak gjennom NAV. |
| Din økonomi   * Har du forsørgeransvar? * Har du særkullsbarn? * Har du felles økonomi med eventuell partner? * Økonomien framover - vil inntektene endres? * Har du Gjeld til bolig eller annet? * Har du stønader/velferdsordninger/offentlige økonomiske ytelser? * Problemstillinger ang. forsikringer (gjeldsforsikring, uføreforsikring, pensjonsforsikring, livsforsikring eller annet)? * Har du Behov for hjelp med å ivareta praktiske forhold rundt økonomi eller juridiske * Har du/dere bekymringer rundt økonomi? | Vurdering og behov for tiltak:   * Vurder økonomiske, juridiske og praktiske forhold, bl.a om pasient/pårørende kvalifiserer for økonomiske velferdsordninger * Vurder behov for verge, legalfullmakt * Vurder styrker, utfordringer og behov for tiltak og tilrettelegging. |
| Boligsituasjonen din   * Er bosituasjonen din tilfredsstillende, også med hensyn til din sykdom og helsemessige funksjon (for eksempel tilgjengelighet til alle nødvendige rom, trapper, adkomst utenfra, parkering, snømåking, plenklipping)? * Føler du deg trygg i hjemmet ditt? * Er det forhold med boligen som gjør at du bekymrer deg? * Er det Forhold med boligen du mener bør gjøres noe med? * Har det vært gjort vurderinger angående behov for hjelpemidler eller tilrettelegging i hjemmet? | Vurdering og behov for tiltak:   * Vurder om bosituasjonen er trygg, hensiktsmessig og godt tilrettelagt. * Vurder styrker, utfordringer og behov for tiltak og tilrettelegging. |
| Interesser, fritid, kultur, religion   * Har du hobbyer, verv, medlemskap, frivillige oppgaver eller annet som har betydning for deg? * Er det forhold som er viktig for din livskvalitet og som påvirkes av sykdom og behandling? * Er det forhold i din kultur eller religion som er viktig for helsepersonell eller andre offentlige tjenester å kjenne til? * Håp, mening, tro - har du noen å dele dine tanker med? | Vurdering og behov for tiltak:   * Vurder betydningen av interesser, fritid, kultur og religion. * Vurder styrker, utfordringer og behov for tiltak og tilrettelegging   . |
| Fysisk helse og levevaner – søvn, aktivitet, kosthold/ernæring   * Hvordan opplever du egen fysisk helse? * Har du Andre sykdommer som påvirker fysisk helse og funksjon? * Er du selvhjulpen i (det) dagliglivets aktiviteter?   + Dagliglivets aktiviteter kan defineres som gjøremål vi til daglig utfører, som for eksempel av- og påkledning, matlaging, spising, holde orden på personlige eiendeler og personlig hygiene. * Har kostholdet/spisevanene endret seg? Får du den næringen du trenger? * Har du gått opp/ned i vekt etter at du ble syk? * Hvor aktiv er du i hverdagen (Aktivitet i hverdagen)? Trening? * Søvnkvalitet og –lengde, får du nok søvn? * Har du Utfordringer med avhengighet/overforbruk av medisiner, alkohol, spill, illegale rusmidler? * Har du fått tilbud om fysikalsk behandling, rehabiliteringsopphold eller lignende? | Vurdering og behov for tiltak:   * Vurder hvordan fysisk helse og levevaner påvirker hverdagen og livskvaliteten nå og fremover. * Vurder styrker, utfordringer og behov for tiltak og tilrettelegging, herunder rehabiliterings- og mestringstilbud. |
| Tannhelsen din   * Har du utfordringer eller vansker med tannhelsen fra tidligere? * Har sykdom eller behandling påvirket tannhelsen din? * Har du tannlegeskrekk i en slik grad at det er vanskelig å oppsøke tannlege ved behov? * Er det Andre forhold, for eksempel økonomi, som barriere for å søke tannlegehjelp ved behov? | Vurdering og behov for tiltak:   * Vurder behov for tiltak, herunder om pasienten kvalifiserer for refusjons- eller velferdsordninger knyttet til tannbehandling |
| Tanker, følelser og bekymringer   * Har du tanker eller bekymringer som plager deg? * Har du Følelsesmessige belastninger i sammenheng med kreftsykdom eller behandling? * Har du opplevd belastninger eller følelsesmessige vanskelige situasjoner tidligere i livet? * Har du eller har du tidligere hatt oppfølging fra psykisk helsevern? * Har du eller ønsker du noen å snakke med? | Vurdering og behov for tiltak:   * Vurder psykisk fungering. * Er eventuelle reaksjoner normalreaksjoner på en utfordrende livssituasjon? * Vurder mestringsstrategier. * Vurder styrker, utfordringer og behov for tiltak og tilrettelegging. |
| Seksualitet  Har sykdom/behandling hatt innvirkning på din seksualitet, for eksempel:   * Ditt forhold til intimitet og nærhet? * Endring av kroppsbildet ditt? * Endring av opplevelse av egen seksualitet? * Hvordan du fungerer sammen med partner? * Kan du snakke med din partner om endringer, utfordringer eller bekymringer? * Har du spørsmål rundt seksualitet og seksuell helse som du har behov for å drøfte med fagperson? | Vurdering og behov for tiltak:   * Vurder seksuell helse og fungering. * Vurder styrker, utfordringer og behov for tiltak og tilrettelegging. |
| Helsekompetanse og mestring   * Uavklarte spørsmål om sykdom, behandling, prognose eller andre forhold som er viktig for deg/dere? * Har du og dine pårørende fått informasjon om brukerforeninger og eventuelle tilbud og aktiviteter lokalt og nasjonalt? * Vet du/dere hvor dere kan henvende dere hvis spørsmål, behov for veiledning eller tiltak/oppfølging? * Språkbarrierer/vansker med å lese/skrive eller annet? * Håndterer du selv digitale tjenester (Helsenorge.no, nettbank, BankId, epost m.m)? | Vurdering og behov for tiltak:   * Vurder helsekompetanse og informasjonsbehov * Vurder styrker, utfordringer og behov for tiltak og tilrettelegging |
| Annet?  Er det ting du har tenkt på? | Vurdering og behov for tiltak: |
| Kontaktpunkt i kommunen | Navn og telefonnummer til kontaktpunkt i kommunen |

[Pakkeforløp hjem for pasienter med kreft – Helsedirektoratet](https://www.helsedirektoratet.no/pakkeforlop/hjem-for-pasienter-med-kreft)